หุ้นปิดเช้าลดลง 3.63 จุด
ดัชนีหุ้นช่วงเช้ามีแรงขายทำกำไรเป็นระยะ ปิดตลาดภาคเช้าลดลง 3.63 จุด ซื้อขายเกือบ 3 หมื่นล้าน
16 พ.ค. 2556

ดัชนีหุ้นช่วงเช้ามีแรงขายทำกำไรเป็นระยะ ปิดตลาดภาคเช้าลดลง 3.63 จุด ซื้อขายเกือบ 3 หมื่นล้าน
การซื้อขายหุ้นภาคเช้าของวันที่ 16 พ.ค.  หุ้นไทยเปิดบวก และขึ้นไปสูงสุดที่ 1,634.78 จุด หลังจากนั้นมีแรงขายทำกำไรกดดัชนีร่วงลงไปต่ำสุดที่ 1,624.80 จุด ก่อนมาปิดที่ระดับ 1,626.46 จุด ลดลง 3.63 จุด ท่ามกลางมูลค่าการซื้อขายปานกลางจำนวน 29,793.20 ล้านบาท นำโดยหุ้น บริษัทชิน คอร์ปอเรชั่น(INTUCH)  ปิดที่ 90.50 บาท เพิ่มขึ้น 2.50 บาท หรือ 2.84% มูลค่าการซื้อขาย 2,369.34 ล้านบาท หลังจาก INTUCH ติด 1 ใน 4 หุ้นที่ได้รับคัดเลือกเข้าสู่การคำนวณดัชนี MSCI รอบใหม่ 
หลักทรัพย์ที่มีมูลค่าซื้อขายสูงสุด 5 อันดับ ได้แก่
INTUCH  ปิดที่ 90.50 บาท +2.50 บาท    หรือ +2.84%
TRUE  ปิดที่  9.55 บาท +0.20 บาท  หรือ +2.14%
CHG  ปิดที่  9.15 บาท +2.85 บาท  หรือ +45.24%
CK  ปิดที่  26.75 บาท  0.00 บาท  ไม่เปลี่ยนแปลง
ITD  ปิดที่  8.40 บาท +0.30 บาท  หรือ +3.70%
วันนี้ตลาดหุ้นไทยมีข่าวดี เรื่อง MSCI  ได้ประกาศรายชื่อหุ้นที่ได้รับการคัดเลือกเข้าสู่การคำนวณดัชนี MSCI  รอบใหม่ ซึ่งจะมีผลตั้งแต่วันที่ 31 พ.ค. 2556 ต่างปรับตัวขึ้น โดย MSCI Global Standard Index เพิ่มหุ้น HMPRO, MINT, INTUCH, TRUE  และไม่มีการคัดหุ้นตัวใดออกแต่อย่างใด 
ส่วน MSCI Global Small Cap Index เพิ่ม ANAN, BMCL, EASTW, EA, GRAMMY, GUNKUL, JMART, KTC, MALEE, N-PARK, OFM, OISHI, SAMTEL, SPCG, TFD, THRE, UMI, UV, VGI, WHA ขณะที่ BLA, BTS, VNT ถูกนำออกจากการคิดคำนวณ
นักวิเคราะห์บริษัทหลักทรัพย์ โนมูระ พัฒนสิน(CNS)   มองแนวโน้มตลาดหุ้นไทยเป็นบวก ภายหลังจากจำนวนหุ้นไทยที่ถูกคัดเลือกเข้าคำนวณใหม่มีปริมาณค่อนข้างมาก  เป็นหุ้นขนาดใหญ่  4 บริษัท และหุ้นขนาดเล็ก 20 บริษัท  ซึ่งจะเป็นปัจจัยหนุนสำคัญในช่วงครึ่งหลังของเดือน พ.ค. หนุนให้เงินทุนไหลเข้าต่อเนื่อง ลุ้นระยะกลาง ดัชนีหุ้นแกว่งขึ้นทดสอบแนวต้านที่สองที่ระดับ 1650 จุด ยังคงแนะนำถือหุ้น 60% สะสมหุ้นรายตัวที่มีข่าวดีภายในประเทศสนับสนุน เช่น การใช้จ่ายภาครัฐสำหรับการลงทุนโครงการขนาดใหญ่ อาทิ หุ้น STEC ,CK, SCC, BBL, KTB  ส่วนหุ้นในกลุ่ม SET 100  แนะนำ หุ้น CK ,CENTEL ,GLOBAL, UMI, MBK, SRICHA และหุ้นกลุ่มนิคมอุตสาหกรรมน่าสนใจเพิ่มมากขึ้นหลังเงินลงทุนโดยตรงมากขึ้นและยอดขอรับการส่งเสริมการลงทุน(บีโอไอ) พุ่งขึ้น  AMATA ,ROJNA และHEMRAJ 
สำหรับหุ้นเข้าใหม่ในวันนี้  บริษัทโรงพยาบาลจุฬารัตน์(CHG)  เปิดกระโดดที่ 10 บาท ก่อนย่อมาอ่อนตัวลงต่ำสุดที่  8.90 บาท ก่อนเด้งมาปิดที่ระดับ 9.15 บาท เพิ่มขึ้น 2.85 บาท คิดเป็นจำนวน 45.24% เทียบกับราคาเสนอขายให้ประชาชนครั้งแรก(ไอพีโอ)ที่ 6.30 บาท ด้วยมูลค่าการซื้อขายทั้งสิ้น  1,363.85 ล้านบาท